  ИА «Удмуртия» Журналистъёслэн йӧскалык но вӧсьлык кусыпъёслы сӥзем ужъёссыя кар конкурсын иворъёсъя «Удмуртия» агентство кык диплом утӥз. Майя Бывальцевалэн «Кӧня кыллы дышетоно покчи нылпиез: малпанъёс но дышетон амалъёс» статьяез «Интернет-сайтысь устоез материал» номинациын 1-тӥ инты басьтӥз. Солэн кыкетӥ ужез — «Выжы-выжы-выжыкыл» элькун нылпи фестивальлэн йылпумъян люкетэз ортчиз Ижкарын — со номинациын ик 3-тӥ инты басьтӥз. Журналистъёсты сӥё-дано пусъён ужрад 1-тӥ шуркынмонэ Удмуртиысь Калыкъёслэн эшъяськон юртазы ортчиз. Вожвылъяськонэ пыриськемъёсты ӟечкылазы Ижкарлэн тӧроез Юрий Тюрин но Кар думалэн кивалтӥсез Олег Гарин. «Мынэсьтым ӵем юало — ум-а висъяське укыр бадӟым саклык йӧскалык ужпумъёслы, та ласянь югдур улосвыламы озьы но огсыр возиське. Валэктон котьку одӥг — солы уг луы бадӟым яке пичи саклык висъяны, соин улыны кулэ. Соку луоз сыӵе емышез, кыӵе али вань. Соин ваньмыз, мар ми лэсьтӥськомы — со результат понна ужан, асьмеос улосвылмес басыл шуыны но ӵуказе нуналэ сэзь учкыны, дэлетлыкмес азинтыны мед быгатомы шуыса. <…> Соин ик ми та конкурсэз куинетӥ ползэ ортчытӥськомы ни, со калыклы кулэ луись, йӧслыкъёслы асьсэ лулчберетсэс узырмытыны юрттӥсь уж понна тау карыны луонлык», — пусйиз Юрий Тюрин. Журналистъёслэн йӧскалык но вӧсьлык кусыпъёсъя ужъёссылы сӥзем кар конкурс куинетӥзэ ортчиз ни. Таяз радэ иворъёсты вӧлмытӥсь 17 ёзэсъёсысь 40-лэсь трос ужъёс вуизы. Номинациосъя вормисьёс но призёръёс: «Телевидениын устоез сюжет» 1-тӥ инты — Ирина Бердникова, ТК «ТНТ-Новый регион» 2-тӥ инты — Константин Ижболдин, ТРК «Моя Удмуртия» 3-тӥ инты — Юлия Чирикина, ТК «ТНТ-Новый регион» «Радиоын устоез сюжет» 1-тӥ инты — Илья Вихарев, ТРК «Моя Удмуртия» 2-тӥ инты — Юлия Внукова, «Город ФМ» радио 3-тӥ инты — Наталья Макарова, Денис Балобанов, «Адам» радио «Интернет-сайтын устоез материал» 1-тӥ инты — Майя Бывальцева, ИА «Удмуртия» 2-тӥ инты — Елена Ковалева, «ВКонтакте» вотэсысь «Ваш родительский дом» бам 3-тӥ инты — Майя Бывальцева, ИА «Удмуртия» «Печатьын потэм устоез статья» 1-тӥ инты — Анна Вардугина, «Удмуртская правда» газет 2-тӥ инты — Людмила Моисеева, «Известия Удмуртской Республики» газет 3-тӥ инты — Любовь Сергеева, «Успех каждому» газет Кар конкурс улсын интернетын куара сётон мынӥз. Отын тужгес трос балл люказ «СТС-Ижевск» телеканалысь Диляра Рахимова. Тегъёс: Мерлык Ижкар СМИ Удмуртия йӧслыкъёс  